Τροποποιημένη πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την εισαγωγή της πληροφορικής στη διακίνηση και στους ελέγχους των προϊόντων που υπόκεινται σε ειδικούς φόρους κατανάλωσης Πρόταση (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

Α. Αρχές

1. Στις 19 Νοεμβρίου 2001, η Επιτροπή υπέβαλε πρόταση απόφασης του Ευρωπαϊκού Κοινοβουλίου και του Συμβουλίου για την εισαγωγή της πληροφορικής στη διακίνηση και στους ελέγχους των προϊόντων που υπόκεινται σε ειδικούς φόρους κατανάλωσης (COM(2001) 466 τελικό).

2. Η Οικονομική και Κοινωνική Επιτροπή εξέδωσε γνωμοδότηση για την πρόταση στις 29 Μαΐου 2002, η οποία περιέχει παρόμοιες προτάσεις με αυτές που περιλαμβάνονται στις τροπολογίες του Ευρωπαϊκού Κοινοβουλίου και, ως εκ τούτου, ελήφθησαν υπόψη στην τροποποιημένη πρόταση.

3. Στις 24 Σεπτεμβρίου 2002, το Ευρωπαϊκό Κοινοβούλιο εξέδωσε την πρόταση απόφασης σε πρώτη ανάγνωση, με 10 τροπολογίες.

4. Οι συζητήσεις που διεξήχθησαν στα πλαίσια του Συμβουλίου τόνισαν ότι πρέπει να ληφθούν υπόψη και ορισμένες άλλες τροποποιήσεις, οι οποίες αποσκοπούν στη βελτίωση της σύνταξης και σε χρήσιμες αποσαφηνίσεις. Οι τροποποιήσεις αυτές επομένως περιλαμβάνονται επίσης στην παρούσα τροποποιημένη πρόταση.

5. Στις 4 Ιουνίου 2002, στα συμπεράσματα του Συμβουλίου ECOFIN, το Συμβούλιο κάλεσε την ομάδα των "φορολογικών θεμάτων" να συνεχίσει τις εργασίες για την παρούσα πρόταση απόφασης, ούτως ώστε να μπορέσει να βρεθεί μία λύση πριν από την 1η Απριλίου 2003. Το Ευρωπαϊκό Συμβούλιο της Σεβίλλης εξέφρασε την ικανοποίησή του γι' αυτά τα συμπεράσματα τα οποία λαμβάνονται υπόψη από την Επιτροπή και τους συν-νομοθέτες κατά τη διαδικασία συναπόφασης.

Β. Τροπολογίες του Ευρωπαϊκού Κοινοβουλίου

Οι τροπολογίες του Ευρωπαϊκού Κοινοβουλίου διακρίνονται σε:

Ι. Τροπολογίες που έγιναν δεκτές ως έχουν.

α. Οι τροπολογίες 1, 2, 3 και 4 διευκρινίζουν τις αιτιολογικές σκέψεις πάνω στις οποίες βασίζεται η απόφαση, αναφέροντας τις επόμενες αρχές:

Η τροπολογία 1 επιβεβαιώνει την ανάγκη το σημερινό σχέδιο να έχει συνοχή με το νέο σύστημα διαμετακόμισης. Διευκρινίζει ότι "(5) το μηχανογραφημένο σύστημα ενδοκοινοτικής κυκλοφορίας εμπορευμάτων (EMCS) θα πρέπει να είναι συμβατό και, εφόσον είναι τεχνικά εφικτό, να συγχωνευτεί με το νέο μηχανογραφημένο σύστημα διαμετακόμισης (ΝΜΣΔ), προκειμένου να ενισχυθεί η καταπολέμηση της απάτης και να διευκολυνθούν οι διοικητικές και εμπορικές διαδικασίες". Η τροπολογία αυτή συνδέεται άμεσα με την τροπολογία 7.

Η τροπολογία 2 αποσκοπεί στη διευκόλυνση του έργου των μικρομεσαίων επιχειρήσεων και προτείνει η πρόσβαση των οικονομικών φορέων στο σύστημα να είναι δωρεάν. Διατυπώνεται δε ως εξής: "(8) η κατάρτιση και ανάπτυξη ενός τόσο περίπλοκου συστήματος πληροφορικής δεν επιτρέπεται να αποβεί εις βάρος της ανταγωνιστικότητας των οικονομικών φορέων και ιδίως των μικρών και μεσαίων επιχειρήσεων που δραστηριοποιούνται σε αυτόν τον τομέα. Τα κράτη μέλη πρέπει να αναπτύξουν μια τυποποιημένη εφαρμογή για τη σύνδεση με το σύστημα η οποία θα διατίθεται δωρεάν". Αυτή η τροπολογία συνδέεται άμεσα με την τροπολογία 8.

Η τροπολογία 3 ενισχύει τη διάταξη και διευκρινίζει τις αρμοδιότητες και τον ρόλο της Επιτροπής η οποία, κατά το Κοινοβούλιο, πρέπει επίσης να διαδραματίσει τον σημαντικό ρόλο συντονισμού, οργάνωσης και διαχείρισης που της ανήκει για τα καθήκοντα όσον αφορά "την ευθύνη για τις πτυχές ασφάλειας του συστήματος, τη νομική λειτουργία του καθώς και την ιδιοκτησία και τον χειρισμό των από εμπορική άποψη εμπιστευτικών πληροφοριών που εμπεριέχονται σ´αυτό".

Η τροπολογία 4 διευκρινίζει ότι, έως ότου λειτουργήσει πλήρως το μηχανογραφημένο σύστημα , είναι απαραίτητο να βελτιωθεί η λειτουργία του σημερινού συστήματος, με βάση τις απαραίτητες προθεσμίες για την εφαρμογή του συστήματος πληροφορικής. Η τροπολογία διατυπώνεται ως εξής: "(11) το μηχανογραφημένο σύστημα για την παρακολούθηση των προϊόντων που υπόκεινται σε ειδικούς φόρους κατανάλωσης δεν πρόκειται να είναι σε θέση να λειτουργήσει πριν από το 2007. Με δεδομένα τα υψηλά επίπεδα της απάτης και της γραφειοκρατίας που χαρακτηρίζουν το σημερινό δίκτυο τεκμηρίωσης σε χαρτί, η Επιτροπή θα πρέπει, μετά από διαβουλεύσεις με τις ενδιαφερόμενες επιχειρήσεις, να προτείνει και/ή να εφαρμόσει τα αναγκαία βραχυπρόθεσμα μέτρα για τη βελτίωση της λειτουργίας του συστήματος".

Οι επιφυλάξεις όσον αφορά τη σύνταξη που είχαν διατυπωθεί για ορισμένες πτυχές αυτών των τροπολογιών διατυπώνονται στα πλαίσια των τροπολογιών 7 και 8, στο μέτρο που οι σχετικές αρχές γίνονται αποδεκτές από την Επιτροπή, ενώ η διατύπωση πρέπει να αλλάξει κάπως.

β. Οι τροπολογίες 5, 9 και 11 αφορούν τροποποιήσεις επί της ουσίας που δεν δημιουργούν πρόβλημα ή για τις οποίες υπάρχει ήδη σύμπτωση απόψεων με τη θέση του Συμβουλίου.

Η τροπολογία 5: "αφορά τροποποίηση ορολογίας στην αγγλική γλώσσα που συνίσταται στην αντικατάσταση της έννοιας "special reference" από την έννοια "prime reference". Ελήφθη δε υπόψη στο τροποποιημένο κείμενο.

Η τροπολογία 9 αφορά το θέμα της ασφάλειας των δεδομένων που αποτελεί μέρος των λεπτομερειών λειτουργίας του συστήματος. Οι κανόνες που πρέπει να καθοριστούν δεν μπορούν ουσιαστικά να αποφασιστούν πριν από τις εργασίες αποπεράτωσης του σχεδίου (2007/2008). Η τροπολογία αυτή συμπίπτει με τον προβληματισμό της Επιτροπής. Πράγματι, είναι απαραίτητο να διαθέτει το σύστημα τις αποτελεσματικότερες προδιαγραφές. Ωστόσο, λόγω της εξέλιξης των τεχνολογιών οι προδιαγραφές θα πρέπει να καθοριστούν όσο το δυνατόν αργότερα.

Το κείμενο γίνεται επομένως δεκτό ως έχει και ενσωματώθηκε με την εξής διατύπωση: "την ανάπτυξη χαρακτηριστικών ασφαλείας των υψηλότερων δυνατών προδιαγραφών προκειμένου να αποφευχθεί η πρόσβαση χωρίς άδεια σε δεδομένα και να διασφαλισθεί η ακεραιότητα του συστήματος"

Η τροπολογία 11 συμφωνεί με τον προβληματισμό της Επιτροπής. Οι τροποποιήσεις που επέφερε το Συμβούλιο είναι ακριβώς ίδιες. Το κείμενο διατυπώνεται ως εξής: "Οι χώρες που είναι υποψήφιες για προσχώρηση στην Ευρωπαϊκή Ένωση ενημερώνονται από την Επιτροπή για τα στάδια ανάπτυξης και εγκατάστασης του συστήματος πληροφορικής και προσκαλούνται να λάβουν μέρος στις δοκιμές που θα πραγματοποιηθούν".

Η Επιτροπή δεν διατύπωσε επιφυλάξεις όσον αφορά τη διατύπωση αυτών των τροπολογιών.

ΙΙ. Τροπολογίες που έγιναν δεκτές αλλά με την επιφύλαξη νέας διατύπωσης.

Η τροπολογία 6 διευκρινίζει τους όρους δημιουργίας του συστήματος πληροφορικής και τροποποιεί το άρθρο 2 εδάφιο 1, προσθέτοντας στο κείμενο τη μνεία "σε συνεργασία με την Επιτροπή". Το κείμενο επομένως έχει ως εξής: Τα κράτη μέλη "σε συνεργασία με την Επιτροπή"...

Το άρθρο αυτό υπέστη παρόμοια τροποποίηση από το Συμβούλιο με βάση το εξής κείμενο: "Τα κράτη μέλη και η Επιτροπή...

Η τροπολογία του Κοινοβουλίου και η τροποποίηση που επέφερε το Συμβούλιο αποσκοπούν στον ίδιο στόχο. Η σύνταξη του κειμένου τροποποιήθηκε με βάση το κείμενο του Συμβουλίου.

Η τροπολογία 7 συνδέεται άμεσα με την αιτιολογική σκέψη 5 που εισάγεται με την τροπολογία 1. Εισάγει στο άρθρο 3 ένα νέο εδάφιο που διευκρινίζει ότι: "το μηχανογραφημένο σύστημα συγχωνεύεται, εφόσον είναι τεχνικά εφικτό, με το ΝΜΣΔ. Τα δύο συστήματα συγκροτούν μαζί ένα ενιαίο, ολοκληρωμένο σύστημα, το οποίο διασφαλίζει ταυτόχρονα τον έλεγχο της κυκλοφορίας των προϊόντων που υπόκεινται σε ειδικούς φόρους κατανάλωσης και των προϊόντων τρίτων χωρών που υπόκεινται σε ειδικούς και άλλους φόρους κατανάλωσης".

Τον ίδιο στόχο έλαβε υπόψη και το Συμβούλιο, αλλά με διαφορετική διατύπωση και μόνο σε μία δήλωση προσαρτημένη στα πρακτικά. Η σύνταξη του κειμένου τροποποιήθηκε βάσει συμβιβασμού.

Η τροπολογία 8, που συνδέεται άμεσα με την τροπολογία 2, επιβάλλει τη δημιουργία μιας τυποποιημένης εφαρμογής σε κάθε κράτος μέλος, που θα διατίθεται δωρεάν στους οικονομικούς φορείς. Η υποχρέωση αυτή δεν είναι αντίθετη με τους προβλεπόμενους στόχους του συστήματος, όπως καθορίζονται στο πλαίσιο των προπαρασκευαστικών εργασιών που διεξάγει η Επιτροπή. Ωστόσο, η σύνταξη του κειμένου πρέπει να τροποποιηθεί, ούτως ώστε να διευκρινίζεται η έννοια των όρων "διατίθεται στους οικονομικούς φορείς". Τίθεται κυρίως το θέμα του κόστους δημιουργίας του συστήματος. πρόκειται για δωρεάν πρόσβαση σε μία τυποποιημένη εφαρμογή ανοιχτή στο κοινό σε κάθε κράτος μέλος ή για τη διάθεση της τυποποιημένης εφαρμογής σε κάθε οικονομικό φορέα;

Η σύνταξη του κειμένου τροποποιήθηκε, ώστε να επέλθουν οι απαραίτητες διευκρινίσεις και να αποφευχθεί η επιβάρυνση των κρατών μελών και της Επιτροπής με το κόστος δημιουργίας και διάθεσης αυτής της τυποποιημένης εφαρμογής, το οποίο δεν μπορεί να ελεγχθεί. Το κείμενο της τροποποιημένης πρότασης περιέχει την έννοια "δωρεάν" αλλά την περιορίζει στη δωρεάν "πρόσβαση" στην εφαρμογή.

ΙΙΙ. Τροπολογία που απορρίφθηκε

Η τροπολογία 10 αφορά τους κανόνες εγγύησης των ειδικών φόρων κατανάλωσης και επιβάλλει τροποποίηση, στα κράτη μέλη, της φορολογικής νομοθεσίας που εφαρμόζεται στα προϊόντα που υπόκεινται σε ειδικό φόρο κατανάλωσης. Το προτεινόμενο μέτρο εμπίπτει στο πεδίο εφαρμογής της οδηγίας 92/12/ΕΟΚ του Συμβουλίου της 25ης Φεβρουαρίου 1992, της οποίας οι τροποποιήσεις υπόκεινται στον κανόνα της ομοφωνίας (άρθρο 93 της συνθήκης ΕΚ).

Για αυτόν το λόγο, η τροπολογία δεν έγινε δεκτή και το τροποποιημένο κείμενο δεν την λαμβάνει υπόψη.

Γ. Λοιπές τροποποιήσεις

Οι συζητήσεις που διεξήχθησαν στα πλαίσια του Συμβουλίου τόνισαν ότι πρέπει να ληφθούν υπόψη και ορισμένες άλλες τροποποιήσεις, οι οποίες αποσκοπούν στη βελτίωση της σύνταξης και σε χρήσιμες αποσαφηνίσεις. Οι τροποποιήσεις αυτές περιλαμβάνονται στην παρούσα τροποποιημένη πρόταση.

Οι τροποποιήσεις που προτείνει το Συμβούλιο αφορούν τα επόμενα σημεία:

1. Επί της ουσίας, αφορούν κυρίως το χρονοδιάγραμμα εφαρμογής του μηχανοργανωμένου συστήματος, την ημερομηνία έναρξης εφαρμογής του κειμένου και τη διαδικασία διαχείρισης του έργου.

Το Συμβούλιο προβλέπει τις επόμενες τροποποιήσεις:

* Χρονοδιάγραμμα

Άρθρο 2: "τα κράτη μέλη και η Επιτροπή εγκαθιδρύουν το μηχανοργανωμένο σύστημα εντός έξι ετών [αντί 5 ετών] από την ημερομηνία έναρξης ισχύος της παρούσας απόφασης".

"Οι εργασίες σχετικά με την έναρξη εφαρμογής του μηχανοργανωμένου συστήματος αρχίζουν το αργότερο εντός δώδεκα μηνών [αντί 9 μηνών] από την ημερομηνία έναρξης ισχύος της παρούσας απόφασης".

Άρθρο 12: "η παρούσα απόφαση αρχίζει να ισχύει την 1η Ιανουαρίου 2003" [αντί την εικοστή ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων]

* Διαδικασία διαχείρισης

Το Συμβούλιο επιθυμεί να απλουστευτεί ο τρόπος λειτουργίας της επιτροπής που είναι αρμόδια για τη διαχείριση του έργου. Η επιτροπή ειδικών φόρων κατανάλωσης που συγκροτήθηκε με το άρθρο 24 της οδηγίας 92/12/ΕΟΚ θα οριστεί ως μόνη αρμόδια. Το σχέδιο κειμένου του Συμβουλίου έχει ως εξής:

Άρθρο 7: 1. Η Επιτροπή των ΕΚ επικουρείται από την επιτροπή ειδικών φόρων κατανάλωσης, που συγκροτείται βάσει του άρθρου 24 της οδηγίας 92/12/ΕΟΚ. 2. Όποτε γίνεται παραπομπή στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ, τηρουμένων των διατάξεων του άρθρου 8. Η χρονική περίοδος που προβλέπεται από την παράγραφο 3 του άρθρου 4, της απόφασης 1999/468/ΕΟΚ ορίζεται σε τρεις μήνες. 3. Η επιτροπή ειδικών φόρων κατανάλωσης θεσπίζει τον εσωτερικό κανονισμό της.

* Νομική εμβέλεια της απόφασης

Για να εκλείψει κάθε αμφιβολία όσον αφορά τη νομική ισχύ και τις επιπτώσεις του κειμένου στον τομέα της φορολογικής νομοθεσίας, στο άρθρο 4 επήλθε μία συμπληρωματική τροποποίηση. Η τροποποίηση αυτή αιτιολογείται από τη γενική αρχή που προέβαλε η Επιτροπή κατά τις εργασίες στα πλαίσια του Συμβουλίου και του Κοινοβουλίου. Συγκεκριμένα, η Επιτροπή διευκρίνισε ότι η πρόταση απόφασης δεν αποσκοπούσε, κατ´ουδένα τρόπο, στην τροποποίηση της φορολογικής νομοθεσίας στον τομέα των ειδικών φόρων κατανάλωσης, αλλά μόνο στο να παράσχει στην Επιτροπή και στα κράτη μέλη τα οικονομικά και ανθρώπινα μέσα που θα επιτρέψουν να αναπτυχθεί, και να εφαρμοστεί, το μηχανοργανωμένο σύστημα για την παρακολούθηση και τον έλεγχο των προϊόντων που υπόκεινται σε ειδικούς φόρους κατανάλωσης και να διευκρινιστούν οι διαδικασίες που εφαρμόζονται για την επίτευξη αυτών των στόχων.

Για να ενισχυθεί αυτή η αρχή, το Συμβούλιο ζήτησε συντακτικές τροποποιήσεις οι οποίες περιλαμβάνονται στην τροποποιημένη πρόταση. Το κείμενο, λοιπόν, του άρθρου 4 διευκρινίζει ότι σκοπός του μηχανοργανωμένου συστήματος είναι να δημιουργηθεί η υποδομή και τα μέσα που είναι απαραίτητα για τη διαλειτουργικότητα των μηχανοργανωμένων συστημάτων και οι πράξεις οι σχετικές με την αξιοποίηση των δεδομένων για την καταπολέμηση της απάτης.

Για να ολοκληρωθεί αυτή η προσέγγιση, το κείμενο του άρθρου 1, παράγραφοι 2β και 2γ, τροποποιήθηκε επίσης, με πρωτοβουλία της Επιτροπής, κατά τρόπο παρόμοιο με αυτό που εφαρμόστηκε για την τροποποίηση του άρθρου 4, παράγραφος 1β.

2. Επί της μορφής, το Συμβούλιο θέλησε να τροποποιήσει το κείμενο των άρθρων 7 και 11 και της αιτιολογικής σκέψης 10, για να ληφθούν υπόψη οι γενικές αρχές που εφαρμόζονται στη σύνταξη κειμένων που θεσπίζονται με τη διαδικασία συναπόφασης. Πρόκειται κυρίως για τους κανόνες που εφαρμόζονται στα πολυετή προγράμματα και στον αντίστοιχο έλεγχο του προϋπολογισμού.

Η βελτίωση της σύνταξης του κειμένου που επέφερε το Συμβούλιο δεν χρήζει ειδικών παρατηρήσεων.

Δ. Συμπέρασμα

Δυνάμει του άρθρου 250, παράγραφος 2 της συνθήκης ΕΚ, η Επιτροπή τροποποιεί την πρότασή της κατά τον ακόλουθο τρόπο.

2001/0185 (COD)

Τροποποιημένη πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την εισαγωγή της πληροφορικής στη διακίνηση και στους ελέγχους των προϊόντων που υπόκεινται σε ειδικούς φόρους κατανάλωσης

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής [1],

[1] ΕΕ C ..., της ..., σ. ...

τη γνώμη της Ευρωπαϊκής Οικονομικής και Κοινωνικής Επιτροπής [2],

[2] ΕΕ C ..., της ..., σ. ...

αποφασίζοντας σύμφωνα με τη διαδικασία που προβλέπεται στο άρθρο 251 της συνθήκης [3]

[3] Γνώμη του Ευρωπαϊκού Κοινοβουλίου της .... (EE C...), κοινή θέση του Συμβουλίου της ... (ΕΕ C ...) και απόφαση του Ευρωπαϊκού Κοινοβουλίου της ... (ΕΕ C ...). Απόφαση του Συμβουλίου της .... .

Εκτιμώντας τα εξής:

(1) Η οδηγία 92/12/ΕΟΚ του Συμβουλίου της 25ης Φεβρουαρίου 1992 σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης [4] προβλέπει ότι τα προϊόντα που κυκλοφορούν με καθεστώς αναστολής των ειδικών φόρων κατανάλωσης μεταξύ των διαφόρων κρατών μελών πρέπει να συνοδεύονται από παραστατικό που έχει συντάξει ο αποστολέας.

[4] ΕΕ L 76 της 23.3.1992, σ. 1, όπως τροποποιήθηκε τελευταία από την οδηγία 2000/47/ΕΚ (ΕΕ L 197 της 29.7.2000, σ. 73).

(2) Ο κανονισμός (ΕΟΚ) αριθ. 2719/92 της Επιτροπής, της 11ης Σεπτεμβρίου 1992, περί συνοδευτικού διοικητικού εγγράφου για την κυκλοφορία, βάσει καθεστώτος αναστολής, προϊόντων που υπόκεινται σε ειδικό φόρο κατανάλωσης έθεσε σε εφαρμογή το διοικητικό έγγραφο που προβλέπει η οδηγία 92/12/ΕΟΚ [5].

[5] ΕΕ L 276 της 19.9.1992, σ. 1, όπως τροποποιήθηκε τελευταία από τον κανονισμό (ΕΟΚ) αριθ. 2225/93 (ΕΕ L 198 της 7.8.1993, σ. 5.

(3) Με βάση τις διαπιστώσεις και τις συστάσεις που διατυπώνονται στην έκθεση της 24ης Απριλίου 1998 από μία ομάδα υψηλού επιπέδου για την απάτη στον τομέα των προϊόντων καπνού και των αλκοολούχων ποτών, κρίνεται αναγκαία η αντικατάσταση του δικτύου τεκμηρίωσης σε χαρτί από μηχανογραφημένο σύστημα παρακολούθησης της διακίνησης των προϊόντων που υπόκεινται σε ειδικούς φόρους κατανάλωσης, που επιτρέπει στα κράτη μέλη να γνωρίζουν την εν λόγω διακίνηση σε πραγματικό χρόνο και να διενεργούν τους απαραίτητους ελέγχους, καθώς και κατά την κυκλοφορία κατά την έννοια του άρθρου 15 της οδηγίας 92/12/ΕΟΚ.

(4) Η θέση σε εφαρμογή μηχανοργανωμένου συστήματος αναμένεται εξάλλου να επιτρέψει την απλούστευση της ενδοκοινοτικής κυκλοφορίας των προϊόντων που τελούν υπό αναστολή των ειδικών φόρων κατανάλωσης.

(5) Το μηχανογραφημένο σύστημα ενδοκοινοτικής κυκλοφορίας εμπορευμάτων (EMCS) θα πρέπει να είναι συμβατό και, εφόσον είναι τεχνικά εφικτό, να συγχωνευτεί με το νέο μηχανογραφημένο σύστημα διαμετακόμισης (ΝΜΣΔ), προκειμένου να ενισχυθεί η καταπολέμηση της απάτης και να διευκολυνθούν οι διοικητικές και εμπορικές διαδικασίες.

(6) Για τους σκοπούς της εφαρμογής της παρούσας απόφασης, η Επιτροπή οφείλει να εξασφαλίσει το συντονισμό μεταξύ των κρατών μελών με στόχο τη διασφάλιση της ορθής λειτουργίας της εσωτερικής αγοράς.

(7) Λόγω του εύρους και της πολυπλοκότητας ενός τέτοιου μηχανοργανωμένου συστήματος, απαιτούνται σημαντικότατες οικονομικές επενδύσεις και επενδύσεις σε ανθρώπινο δυναμικό, τόσο σε κοινοτικό επίπεδο όσο και εκ μέρους των κρατών μελών. Κατά συνέπεια, πρέπει να προβλεφθεί ότι η Κοινότητα και τα κράτη μέλη θα διαθέσουν όλους τους απαιτούμενους πόρους για την ανάπτυξη και την εγκατάσταση του συστήματος.

(8) Η κατάρτιση και ανάπτυξη ενός τόσο περίπλοκου συστήματος πληροφορικής δεν επιτρέπεται να αποβεί ες βάρος της ανταγωνιστικότητας των οικονομικών φορέων και ιδίως των μικρών και μεσαίων επιχειρήσεων που δραστηριοποιούνται σε αυτόν τον τομέα. Τα κράτη μέλη πρέπει να αναπτύξουν μία τυποποιημένη εφαρμογή για τη σύνδεση με το σύστημα η οποία θα διατίθεται δωρεάν.

(9) Επίσης πρέπει να διευκρινιστούν τα κοινοτικά και τα εθνικά στοιχεία του μηχανοργανωμένου συστήματος, καθώς και τα αντίστοιχα καθήκοντα της Επιτροπής και των κρατών μελών στα πλαίσια της ανάπτυξης και της εγκατάστασης του συστήματος. Στα εν λόγω καθήκοντα περιλαμβάνεται η ευθύνη για τις πτυχές ασφάλειας του συστήματος, η νομική λειτουργία του καθώς και η ιδιοκτησία και ο χειρισμός των από εμπορική άποψη εμπιστευτικών πληροφοριών που περιέχονται σ´αυτό. Η Επιτροπή πρέπει να διαδραματίσει σημαντικό ρόλο συντονισμού, οργάνωσης και διαχείρισης.

(10) Πρέπει να προβλεφθούν τρόποι αξιολόγησης της εφαρμογής του μηχανοργανωμένου συστήματος παρακολούθησης της διακίνησης και των ελέγχων των προϊόντων που υπόκεινται σε ειδικούς φόρους κατανάλωσης.

(11) Το μηχανογραφημένο σύστημα για την παρακολούθηση των προϊόντων που υπόκεινται σε ειδικούς φόρους κατανάλωσης δεν πρόκειται να είναι σε θέση να λειτουργήσει πριν από το 2007. Με δεδομένα τα υψηλά επίπεδα της απάτης και της γραφειοκρατίας που χαρακτηρίζουν το σημερινό δίκτυο τεκμηρίωσης σε χαρτί, η Επιτροπή θα μελετήσει, μετά από διαβουλεύσεις με τις ενδιαφερόμενες επιχειρήσεις, τι μέτρα θα χρειασθούν για τη βελτίωση της λειτουργίας του συστήματος.

(12) Η χρηματοδότηση του προγράμματος πρέπει να κατανεμηθεί μεταξύ της Κοινότητας και των κρατών μελών, η δε χρηματοδοτική συνεισφορά της Κοινότητας πρέπει να εγγραφεί καθ´αυτή στο γενικό προϋπολογισμό της Ευρωπαϊκής Ένωσης.

(13) Η παρούσα απόφαση θεσπίζει, για όλη τη διάρκεια ανάπτυξης και εγκατάστασης του συστήματος, χρηματοδοτικό πλαίσιο που αποτελεί για την αρμόδια για τον προϋπολογισμό αρχή την προνομιακή αναφορά, κατά την έννοια του σημείου 33 της διοργανικής συμφωνίας της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού [6].

[6] ΕΕ C 172 της 18.6.1999, σ. 1.

(14) Τα μέτρα που απαιτούνται για την εφαρμογή της παρούσας απόφασης θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [7].

[7] EE L 184 της 17.7.1999, σ. 23.

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Εγκαθιδρύεται μηχανοργανωμένο σύστημα για τη διακίνηση και τους ελέγχους των προϊόντων που υπόκεινται σε ειδικούς φόρους κατανάλωσης, οι οποίοι προβλέπονται από το άρθρο 3, παράγραφος 1, της οδηγίας 92/12/ΕΟΚ, εφεξής καλούμενο "το μηχανοργανωμένο σύστημα".

2. Το εν λόγω μηχανοργανωμένο σύστημα αποσκοπεί στα εξής:

α) να καθιστά δυνατή την ηλεκτρονική διαβίβαση του διοικητικού συνοδευτικού εγγράφου που προβλέπεται από τον κανονισμό (ΕΟΚ) αριθ. 2719/92 και τη βελτίωση των ελέγχων.

β) να δημιουργήσει τα μέσα για την καταπολέμηση της απάτης, επιτρέποντας στα κράτη μέλη να παρακολουθούν, σε πραγματικό χρόνο, τη διακίνηση των προϊόντων που υπόκεινται σε ειδικούς φόρους κατανάλωσης και να προβαίνουν, ενδεχομένως, στους απαραίτητους ελέγχους.

γ) να δημιουργήσει τα μέσα για την απλούστευση της ενδοκοινοτικής κυκλοφορίας των προϊόντων που τελούν υπό αναστολή των ειδικών φόρων κατανάλωσης, ιδίως με τη διευκόλυνση και επιτάχυνση της εξόφλησης της διακίνησης.

Άρθρο 2

Τα κράτη μέλη και η Επιτροπή εγκαθιδρύουν το μηχανοργανωμένο σύστημα εντός έξι ετών από την ημερομηνία έναρξης ισχύος της παρούσας απόφασης.

Οι εργασίες για την ανάπτυξη του μηχανοργανωμένου συστήματος αρχίζουν το αργότερο εντός δώδεκα μηνών από την ημερομηνία έναρξης ισχύος της παρούσας απόφασης.

Η Επιτροπή και τα κράτη μέλη διαθέτουν τους απαραίτητους ανθρώπινους, δημοσιονομικούς και τεχνικούς πόρους για την εφαρμογή και τη λειτουργία του μηχανοργανωμένου συστήματος.

Άρθρο 3

Το μηχανοργανωμένο σύστημα περιλαμβάνει κοινοτικά και εθνικά στοιχεία.

Η Επιτροπή μεριμνά ώστε, στο πλαίσιο των εργασιών που αφορούν τα κοινοτικά στοιχεία του μηχανοργανωμένου συστήματος, να δοθεί η δέουσα προσοχή στην κατά το δυνατόν επαναχρησιμοποίηση του νέου μηχανογραφημένου συστήματος διαμετακόμισης (ΝΜΣΔ) και να διασφαλιστεί ότι το σύστημα EMCS είναι συμβατό με το ΝΜΣΔ και, εφόσον είναι τεχνικά εφικτό, να συγχωνευτεί με αυτό. Τα δύο συστήματα συγκροτούν μαζί ένα ενιαίο, ολοκληρωμένο σύστημα, το οποίο διασφαλίζει ταυτόχρονα τον έλεγχο της κυκλοφορίας των προϊόντων που υπόκεινται σε ειδικούς φόρους κατανάλωσης και των προϊόντων που υπόκεινται σε ειδικούς φόρους κατανάλωσης και άλλους φόρους και τέλη, εφόσον προέρχονται ή προορίζονται για τρίτες χώρες.

Τα στοιχεία που καθορίζονται σε κοινοτικό επίπεδο αποτελούν οι κοινές προδιαγραφές, τα τεχνικά προϊόντα, οι υπηρεσίες δικτύου CCN/CSI (Common Communication Network/Common Systems Interface), οι κοινές υπηρεσίες συντονισμού που χρησιμοποιούν όλα τα κράτη μέλη αποκλειομένων οποιασδήποτε μεταβολής ή ιδιαιτερότητας των στοιχείων που προορίζονται για την αντιμετώπιση των εθνικών αναγκών.

Τα στοιχεία που καθορίζονται σε εθνικό επίπεδο του μηχανοργανωμένου συστήματος αποτελούν οι εθνικές προδιαγραφές, οι εθνικές βάσεις δεδομένων που αποτελούν μέρος αυτού του συστήματος, οι συνδέσεις του δικτύου μεταξύ των κοινοτικών και των μη κοινοτικών στοιχείων, καθώς και τα λογισμικά και ο υλικός εξοπλισμός που κάθε κράτος μέλος θεωρεί αναγκαία για την πλήρη εκμετάλλευση του συστήματος καθ´όλη του τη διοίκησή, καθώς και η τυποποιημένη εφαρμογή, την οποία κάθε κράτος μέλος πρέπει να αναπτύξει και στην οποία θα έχουν δωρεάν πρόσβαση οι οικονομικοί φορείς της επικράτειάς του.

Άρθρο 4

1. Η Επιτροπή, ενεργώντας σύμφωνα με τη διαδικασία της παραγράφου 2 του άρθρου 7, συντονίζει τη δημιουργία και τη λειτουργία των στοιχείων του μηχανοργανωμένου συστήματος που καθορίζονται αφενός σε κοινοτικό επίπεδο αφετέρου σε εθνικό επίπεδο, ειδικότερα σε ό,τι αφορά:

α) την υποδομή και τα μέσα που είναι απαραίτητα για να διασφαλισθεί η γενική διασύνδεση και διαλειτουργικότητα του συστήματος.

αα) την ανάπτυξη χαρακτηριστικών ασφαλείας των υψηλότερων δυνατών προδιαγραφών προκειμένου να αποφευχθεί η πρόσβαση χωρίς άδεια σε δεδομένα και να διασφαλιστεί η ακεραιότητα του συστήματος.

β) τις πράξεις τις σχετικές με την αξιοποίηση των δεδομένων για την καταπολέμηση της απάτης.

2. Για τους σκοπούς της παραγράφου 1, η Επιτροπή των ΕΚ συνάπτει τις αναγκαίες συμβάσεις και καταρτίζει, σε συνεργασία με τα κράτη μέλη, τα οποία συνέρχονται στο πλαίσιο της επιτροπής που αναφέρει η παράγραφος 1 του άρθρου 7, ένα κατευθυντήριο πρόγραμμα και τα προγράμματα διαχείρισης τα αναγκαία για την εγκαθίδρυση και λειτουργία του συστήματος.

Το κατευθυντήριο πρόγραμμα και τα προγράμματα διαχείρισης διευκρινίζουν τα αρχικά και τακτικά καθήκοντα που αναλαμβάνουν να φέρουν εις πέρας η Επιτροπή και κάθε κράτος μέλος. Τα προγράμματα διαχείρισης ορίζουν τις προθεσμίες περάτωσης των καθηκόντων, τα οποία απαιτούνται για την ολοκλήρωση κάθε έργου που προσδιορίζεται από το κατευθυντήριο πρόγραμμα.

Άρθρο 5

1. Τα κράτη μέλη μεριμνούν για την ολοκλήρωση, εντός των προθεσμιών που έχουν τεθεί, των αρχικών και τακτικών καθηκόντων που τους έχουν ανατεθεί στα προγράμματα διαχείρισης που αναφέρονται στο άρθρο 4, παράγραφος 2.

Υποβάλλουν έκθεση στην Επιτροπή σχετικά με τα αποτελέσματα κάθε έργου και την ημερομηνία ολοκλήρωσής του. Η Επιτροπή των ΕΚ με τη σειρά της ενημερώνει σχετικά την επιτροπή ειδικών φόρων κατανάλωσης που αναφέρεται στην παράγραφο 1 του άρθρου 7.

2. Κανένα κράτος μέλος δεν λαμβάνει οποιοδήποτε μέτρο σχετικό με την εγκαθίδρυση ή τη λειτουργία του μηχανοργανωμένου συστήματος, το οποίο είναι δυνατό να έχει επιπτώσεις στη γενική διασύνδεση και διαλειτουργικότητα του συστήματος ή στη συνολική λειτουργία του.

Τα κράτη μέλη δύνανται να θεσπίσουν μέτρα που ενδέχεται να έχουν επιπτώσεις είτε στη γενική διασύνδεση και διαλειτουργικότητα του μηχανοργανωμένου συστήματος, είτε στη συνολική λειτουργία του, μόνο με την προηγούμενη σύμφωνη γνώμη της Επιτροπής, η οποία ενεργεί σύμφωνα με τη διαδικασία που προβλέπεται από την παράγραφο 2 του άρθρου 7.

3. Τα κράτη μέλη ενημερώνουν τακτικά την Επιτροπή των ΕΚ σχετικά με κάθε μέτρο που θεσπίζουν για να καταστεί δυνατή η πλήρης αξιοποίηση του μηχανοργανωμένου συστήματος από τη διοίκησή τους. Η Επιτροπή των ΕΚ με τη σειρά της ενημερώνει σχετικά την επιτροπή ειδικών φόρων κατανάλωσης που αναφέρεται στην παράγραφο 1 του άρθρου 7

Άρθρο 6

Τα μέτρα που απαιτούνται για την εφαρμογή της παρούσας απόφασης σχετικά με την εγκαθίδρυση και τη λειτουργία του μηχανοργωμένου συστήματος και έχουν σχέση με τα θέματα που αναφέρουν η παράγραφος 1 του άρθρου 4 και το δεύτερο εδάφιο της παραγράφου 2 του άρθρου 5 θεσπίζονται σύμφωνα με τη διαδικασία της διαχειριστικής επιτροπής που προβλέπει η παράγραφος 2 του άρθρου 7. Τα εν λόγω μέτρα εφαρμογής δεν επηρεάζουν τις κοινοτικές διατάξεις σχετικά με την είσπραξη και τον έλεγχο των έμμεσων φόρων, καθώς και τη διοικητική συνεργασία και την αμοιβαία συνδρομή στον τομέα της έμμεσης φορολογίας.

Άρθρο 7

1. Η Επιτροπή των ΕΚ επικουρείται από την επιτροπή ειδικών φόρων κατανάλωσης, που συγκροτείται βάσει του άρθρου 24 της οδηγίας 92/12/ΕΟΚ.

2. Όταν γίνεται παραπομπή στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ, τηρουμένων των διατάξεων του άρθρου 8 αυτής.

Η περίοδος που προβλέπεται από την παράγραφο 3 του άρθρου 4 της απόφασης 1999/468/ΕΚ ορίζεται σε τρεις μήνες.

3. Η επιτροπή ειδικών φόρων κατανάλωσης θεσπίζει τον εσωτερικό κανονισμό της.

Άρθρο 8

1. Η Επιτροπή λαμβάνει κάθε απαραίτητο μέτρο για να ελέγξει την ορθή εκτέλεση των δράσεων που χρηματοδοτούνται από τον κοινοτικό προϋπολογισμό, σύμφωνα με τις διατάξεις της παρούσας απόφασης.

Η Επιτροπή των ΕΚ παρακολουθεί τακτικά, σε συνεργασία με τα κράτη μέλη, τα οποία συνέρχονται στα πλαίσια της επιτροπής ειδικών φόρων κατανάλωσης της παραγράφου 1 του άρθρου 7, τα διάφορα στάδια ανάπτυξης και εγκατάστασης του μηχανοργανωμένου συστήματος, προκειμένου να διαπιστώσει εάν έχουν επιτευχθεί οι επιδιωκόμενοι στόχοι και να παράσχει κατευθυντήριες γραμμές για τη βελτίωση της αποτελεσματικότητας των ενεργειών για την εφαρμογή του μηχανοργανωμένου συστήματος.

2. Η Επιτροπή υποβάλλει στην επιτροπή που αναφέρεται στο άρθρο 7, παράγραφος 1 ενδιάμεση έκθεση σχετικά με τις ενέργειες παρακολούθησης, τριάντα μήνες μετά την ημερομηνία έναρξης ισχύος της παρούσας απόφασης. Η έκθεση αυτή διευκρινίζει, ενδεχομένως, τις μεθόδους και τα κριτήρια μεταγενέστερης αξιολόγησης της λειτουργίας του μηχανοργανωμένου συστήματος.

3. Μετά το τέλος της εξαετούς περιόδου την οποία αναφέρει η παράγραφος 1 του άρθρου 2, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με την εφαρμογή του μηχανοργανωμένου συστήματος. Η έκθεση αυτή διευκρινίζει, μεταξύ άλλων, τις μεθόδους και τα κριτήρια μεταγενέστερης αξιολόγησης της λειτουργίας του συστήματος.

Άρθρο 9

Οι χώρες οι υποψήφιες για προσχώρηση στην Ευρωπαϊκή Ένωση ενημερώνονται από την Επιτροπή για τα στάδια ανάπτυξης και εγκατάστασης του μηχανοργανωμένου συστήματος και προσκαλούνται να λάβουν μέρος στις δοκιμές που θα πραγματοποιηθούν.

Άρθρο 10

1. Τα έξοδα που συνεπάγεται η εφαρμογή του μηχανοργανωμένου συστήματος κατανέμονται μεταξύ της Κοινότητας και των κρατών μελών σύμφωνα με τις παραγράφους 2 και 3.

2. Η Κοινότητα αναλαμβάνει τα έξοδα σχεδιασμού, αγοράς, εγκατάστασης και συντήρησης των κοινοτικών στοιχείων του μηχανοργανωμένου συστήματος , καθώς και τα έξοδα της τρέχουσας λειτουργίας των κοινοτικών στοιχείων που είναι εγκατεστημένα στους χώρους της Επιτροπής ή ενός ορισμένου υπεργολάβου.

3. Τα κράτη μέλη αναλαμβάνουν τα έξοδα εγκαθίδρυσης και λειτουργίας των μη κοινοτικών στοιχείων του μηχανοργανωμένου συστήματος, καθώς και τα έξοδα της τρέχουσας λειτουργίας των κοινοτικών στοιχείων του συστήματος που είναι εγκατεστημένα στους χώρους τους ή στους χώρους ενός ορισμένου υπεργολάβου.

Άρθρο 11

1. Το χρηματοδοτικό πλαίσιο του μηχανοργανωμένου συστήματος για την περίοδο που ορίζεται από το άρθρο 2, πρώτο εδάφιο, καθορίζεται σε 35 εκατ. ευρώ όσον αφορά τον κοινοτικό προϋπολογισμό.

Οι ετήσιες πιστώσεις, περιλαμβανομένων των πιστώσεων που χορηγούνται για τη χρησιμοποίηση και τη λειτουργία του συστήματος μετά την προαναφερθείσα περίοδο για την εφαρμογή του, εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών.

2. Τα κράτη μέλη αξιολογούν και διαθέτουν τον προϋπολογισμό και το ανθρώπινο δυναμικό που είναι απαραίτητο για την εκπλήρωση των υποχρεώσεων που περιγράφονται στο άρθρο 5. Η Επιτροπή και τα κράτη μέλη παρέχουν το ανθρώπινο δυναμικό, καθώς και τους δημοσιονομικούς και τεχνικούς πόρους που είναι αναγκαίοι για την εγκαθίδρυση και τη λειτουργία του μηχανοργανωμένου συστήματος.

Άρθρο 12

Η παρούσα απόφαση αρχίζει να ισχύει την 1η Ιανουαρίου 2003.

Άρθρο 13

Η παρούσα απόφαση απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΕΝΕΡΓΕΙΑΣ

Εισαγωγή της πληροφορικής στους ειδικούς φόρους κατανάλωσης - Εφαρμογή ενός ευρωπαϊκού συστήματος πληροφορικής για τη διακίνηση και τους ελέγχους των προϊόντων που υπόκεινται σε ειδικούς φόρους κατανάλωσης (σύστημα πληροφορικής για τη διακίνηση και τους ελέγχους των προϊόντων που υπόκεινται σε ειδικούς φόρους κατανάλωσης).

2. ΣΧΕΤΙΚΟ ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ [8]

[8] Η ένδειξη αυτή αφορά μόνο την εφαρμογή του συστήματος. Σ´αυτό το στάδιο δεν είναι δυνατό να καθοριστεί το κονδύλιο του προϋπολογισμού που θα επιτρέπει τη χρηματοδότηση της χρησιμοποίησης του συστήματος.

B5-306

3. ΝΟΜΙΚΗ ΒΑΣΗ

Άρθρο 95 της συνθήκης για την ίδρυση της Ευρωπαϊκής Κοινότητας

4. ΠΕΡΙΓΡΑΦΗ ΤΗΣ ΕΝΕΡΓΕΙΑΣ

4.1 Γενικός στόχος της ενέργειας

Η καταπολέμηση της απάτης με την εφαρμογή της κύριας σύστασης της έκθεσης της ομάδας υψηλού επιπέδου για την απάτη στον τομέα του καπνού και των αλκοολούχων ποτών, που εγκρίθηκε από τους Γενικούς Διευθυντές Τελωνείων και Έμμεσης Φορολογίας στις 24 Απριλίου 1998 και επικυρώθηκε από το Συμβούλιο ECOFIN στις 19 Μαΐου 1998.

Η διασφάλιση της εύρυθμης λειτουργίας της εσωτερικής αγοράς με την απλούστευση και ενίσχυση της ασφάλειας της ενδοκοινοτικής κυκλοφορίας των προϊόντων που υπόκεινται σε ειδικούς φόρους κατανάλωσης που υπάγονται στο καθεστώς αναστολής, όπως προβλέπεται από την οδηγία 92/12/ΕΟΚ, της 25ης Φεβρουαρίου 1992, σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης.

Γι´αυτό, πρέπει να αντικατασταθεί το διοικητικό συνοδευτικό έγγραφο σε χαρτί που συνοδεύει σήμερα τα προϊόντα που υπόκεινται σε ειδικούς φόρους κατανάλωσης τα οποία κυκλοφορούν μεταξύ των κρατών μελών βάσει του καθεστώτος αναστολής, από ένα ηλεκτρονικό μήνυμα που θα συνδέει τους οικονομικούς φορείς μεταξύ τους, μέσω των σχετικών εθνικών διοικήσεων.

Αυτό το σύστημα θα επιτρέπει στα κράτη μέλη να ενημερώνονται σε πραγματικό χρόνο σχετικά με την τρέχουσα διακίνηση, και να διενεργούν τους εκ των προτέρων, καθοδόν ή εκ των υστέρων ελέγχους που κρίνουν απαραίτητους.

Επίσης, οι οικονομικοί φορείς των οποίων ζητήθηκε η γνώμη θεωρούν ενδιαφέρον το σχέδιο το οποίο, γενικά, θεωρούν ότι απλουστεύει τις διατυπώσεις που συνδέονται με τα έγγραφα χάρη στην κατάργηση του χαρτιού και ότι διασφαλίζει περισσότερο τις συναλλαγές και ελευθερώνει ταχύτερα τις εγγυήσεις. Πράγματι, ο αποστολέας μπορεί να λάβει αμέσως ειδοποίηση άφιξης του εμπορεύματος στον προορισμό του, η οποία θα έχει τα ίδια αποτελέσματα με το σημερινό αντίγραφο 3 του διοικητικού συνοδευτικού εγγράφου, δηλαδή θα του επιτρέπει να αποσύρει την εγγύησή του και να απαλλαγεί από την ευθύνη.

Για το σκοπό αυτό, το 1999 η εταιρεία Alcatel TITN Answare πραγματοποίησε μία μελέτη σκοπιμότητας και κατέληξε στο ότι το σύστημα είναι τεχνικά εφικτό. Στη μελέτη διατυπώθηκαν όλες οι απαραίτητες διευκρινίσεις για την ανάπτυξη και την εγκατάσταση του συστήματος. Στις 17 Μαρτίου 2000 εγκρίθηκε τυπικά από τις υπηρεσίες της Επιτροπής.

4.2 Διάρκεια της ενέργειας και ρυθμίσεις για την ανανέωσή της.

Πολυετής δράση 2003 - 2008, δηλαδή έξι πλήρη έτη από την έναρξη των εργασιών.

5. ΚΑΤΑΤΑΞΗ ΤΩΝ ΔΑΠΑΝΩΝ/ΕΣΟΔΩΝ

5.1 ΥΔ/ΜΥΔ

ΜΥΔ

5.2 ΔΠ/ΜΔΠ

ΔΠ

5.3 Είδος των εσόδων

Ουδέν

6. ΕΙΔΟΣ ΤΩΝ ΔΑΠΑΝΩΝ

- Επιδότηση για τη συγχρηματοδότηση με άλλες πηγές του δημόσιου ή ιδιωτικού τομέα.

Η Κοινότητα θα χρηματοδοτήσει το τμήμα του συστήματος που συνδέει τις εθνικές διοικήσεις μεταξύ τους. τα κράτη μέλη θα χρηματοδοτήσουν το τμήμα του συστήματος που συνδέει τις αντίστοιχες διοικήσεις τους με τους οικονομικούς φορείς.

Οι επιχειρησιακές δαπάνες που βαρύνουν την Κοινότητα περιλαμβάνουν κυρίως:

- τις νομικές και διαδικαστικές δραστηριότητες

- τα καθήκοντα διαχείρισης (οργάνωση, προγραμματισμός, δημοσίευση των προσκλήσεων υποβολής προσφορών, επιλογή των συμβούλων, παρακολούθηση των συμβάσεων, δημοσιονομικές και διοικητικές πτυχές)

- τον έλεγχο της ποιότητας των αναπτυσσόμενων προϊόντων που εγκαθίστανται

- το συντονισμό (ιδίως με τα κράτη μέλη και τις επαγγελματικές οργανώσεις. επίσης μεταξύ των διαφόρων συμβάσεων ανάπτυξης και εγκατάστασης. οι δαπάνες γι´αυτή τη θέση περιλαμβάνουν τις σχετικές συνεδριάσεις και αποστολές)

- τον εξοπλισμό που περιλαμβάνεται στον ορισμό των κοινοτικών στοιχείων του συστήματος, που αναφέρεται στο άρθρο 3, παράγραφος 1 του σχεδίου απόφασης

- τις λειτουργικές και τεχνικές προδιαγραφές του συστήματος (ορισμοί όλων των ιδιαιτεροτήτων του συστήματος όσον αφορά τα λειτουργικά και τεχνικά μέσα)

- τον ακριβή ορισμό της σύνδεσης των διεπαφών

- την ανάπτυξη του κοινού κεντρικού συστήματος

- την εγκατάσταση, την παρακολούθηση και τη στήριξη του κοινού συστήματος

- τη δημιουργία πολιτικής κοινής πληροφόρησης

- τη δημιουργία κοινού προγράμματος κατάρτισης

- τις δοκιμαστικές ενέργειες του κοινού συστήματος

- το πρόγραμμα ποσόστωσης (πρόγραμμα ασφάλειας του συστήματος)

Σε περίπτωση οικονομικής επιτυχίας της δράσης, προβλέπεται μερική ή συνολική επιστροφή της κοινοτικής χρηματοδοτικής στήριξης; Όχι.

Η προτεινόμενη δράση συνεπάγεται μεταβολή του ύψους των εσόδων; Εάν ναι, τι είδους μεταβολή και ποιά έσοδα αφορά; ´Οχι.

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

7.1 Τρόπος υπολογισμού του συνόλου των δαπανών της ενέργειας (σχέσεις μεταξύ των μεμονωμένων δαπανών και της συνολικής δαπάνης)

Τα έξοδα των συνεδριάσεων και των αποστολών που περιλαμβάνονται στα καθήκοντα συντονισμού υπολογίζονται με βάση τα έξοδα μετακίνησης και διαμονής.

Όλα τα άλλα έξοδα που συνδέονται με τις ενέργειες που περιγράφονται στον κατωτέρω πίνακα υπολογίζονται με βάση εκτιμήσεις που λαμβάνουν υπόψη την προηγούμενη πείρα σε παρόμοια προγράμματα.

Οι πίνακες που παρατίθενται πιο κάτω στα σημεία 7.2 και 7.3 αφορούν το στάδιο ανάπτυξης και εγκατάστασης του συστήματος, όπως προβλέπεται στο άρθρο 2 πρώτο εδάφιο της πρότασης απόφασης.

Ωστόσο, η πρόταση απόφασης καλύπτει επίσης τα έξοδα λειτουργίας και χρησιμοποίησης του συστήματος μετά την εφαρμογή του, τα οποία υπολογίσθηκαν προσωρινά σε 4 εκατ. ευρώ.

7.2 Κατανομή ανά στοιχείο της ενέργειας στο στάδιο της ανάπτυξης και της εγκατάστασης (5 έτη)

ΠΑΥ σε εκατ. ευρώ (τρέχουσες τιμές)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

7.3 Ενδεικτικός πίνακας των πιστώσεων αναλήψεων υποχρεώσεων και πληρωμών στο στάδιο της ανάπτυξης και της εγκατάστασης

ΠΑΥ σε εκατ. ευρώ (τρέχουσες τιμές)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

8. ΠΡΟΒΛΕΠΟΜΕΝΑ ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Η πληρωμή των εξόδων ταξιδιού στους υπαλλήλους των κρατών μελών, στους υπαλλήλους άλλων χωρών (ιδίως στο πλαίσιο της διεύρυνσης) ή στους αντιπροσώπους εξωτερικών οργανισμών και των εξόδων για τη διοργάνωση σεμιναρίων ενημέρωσης και διαβουλεύσεων σε κοινοτικό επίπεδο, θα πραγματοποιηθεί απευθείας από τις υπηρεσίες της Επιτροπής. Θα προβλεφθούν διατάξεις για την καταπολέμηση της απάτης σε κάθε σύμβαση σχετικά με αυτά τα θέματα.

Ο έλεγχος των επιδοτήσεων ή της παραλαβής των παρεχόμενων υπηρεσιών και μελετών πραγματοποιείται από τις υπηρεσίες της Επιτροπής πριν από την πληρωμή, αφού ληφθούν υπόψη οι συμβατικές υποχρεώσεις και οι αρχές οικονομίας και χρηστής δημοσιονομικής ή γενικής διαχείρισης. Σε όλες τις συμφωνίες ή συμβάσεις που συνάπτονται μεταξύ της Επιτροπής και των δικαιούχων των πληρωμών περιλαμβάνονται διατάξεις για την καταπολέμηση της απάτης (έλεγχοι, υποβολή έκθεσης, κ.τλ.).

9.1 Ειδικοί και ποσοτικοί στόχοι, πληθυσμός στον οποίο απευθύνεται η ενέργεια

- Ειδικοί στόχοι

Για να επιτευχθεί ο γενικός στόχος πρόληψης της απάτης και απλούστευσης του συστήματος ενδοκοινοτικής κυκλοφορίας υπό το καθεστώς της αναστολής των ειδικών φόρων κατανάλωσης, η εισαγωγή της πληροφορικής στη διακίνηση και στους ελέγχους των προϊόντων που υπόκεινται σε ειδικούς φόρους κατανάλωσης ανταποκρίνεται στους εξής ειδικούς στόχους.

Αφενός, στόχος του συστήματος είναι η δημιουργία ενός ηλεκτρονικού συνδέσμου μεταξύ των φορέων, μέσω των διοικήσεων των κρατών μελών, ο οποίος θα επιτρέπει τον προηγούμενο αυτόματο έλεγχο των στοιχείων για τον εγκεκριμένο αποταμιευτή και για τον παραλήπτη προτού τα εμπορεύματα που υπόκεινται σε ειδικούς φόρους κατανάλωσης αποσταλούν βάσει του καθεστώτος της αναστολής των ειδικών φόρων κατανάλωσης. Η απαλλαγή της διακίνησης θα γίνεται με το ίδιο δίκτυο που θα διαχειρίζεται αυτόματα τις ζημίες και παραλήψεις των φορτίων. Η βάση δεδομένων SEED [9] κάθε κράτους μέλους (δηλαδή οι λεπτομέρειες καταχώρισης των εγκεκριμένων αποταμιευτών, των καταχωρημένων επιχειρήσεων και των αποθηκών) θα αποθηκευθεί στο σύστημα πληροφορικής και η ανταλλαγή πληροφοριών που σήμερα γίνεται με δισκέτες που αποστέλλονται από ένα κράτος μέλος σε άλλο δεν θα είναι πλέον απαραίτητη.

[9] System of Exchange of Excise Date

Εξάλλου, θα μπορεί να δημιουργηθεί ένα σύστημα ελέγχου που θα επιτρέπει στις διοικήσεις των κρατών μελών να ανταλλάσσουν πληροφορίες σχετικά με τη διακίνηση. Το σύστημα αυτό θα μπορεί να χρησιμοποιείται:

- για να αποθηκεύει όλα τα στοιχεία σχετικά με μία διακίνηση για τους σκοπούς του ελέγχου.

- ως σύστημα έγκαιρης προειδοποίησης.

- για να επιτρέπει ελέγχους σε πραγματικό χρόνο, συμπεριλαμβανομένων των καθοδόν ελέγχων.

- για την πραγματοποίηση των αναλύσεων αυτόματων κινδύνων που βασίζονται σε δείκτες κινδύνου καθορισμένους σε κοινοτικό και εθνικό επίπεδο.

- για την ανταλλαγή πληροφοριών μεταξύ κρατών μελών.

- Πληθυσμός στον οποίο απευθύνεται η ενέργεια:

Υπάλληλοι των αρμόδιων διοικήσεων των κρατών μελών και των χωρών που είναι υποψήφιες για προσχώρηση, επαγγελματικοί κύκλοι που έχουν σχέση με τα προϊόντα που υπόκεινται σε ειδικούς φόρους κατανάλωσης, καταναλωτές.

9.2 Αιτιολόγηση της ενέργειας

- Ανάγκη για κοινοτική δημοσιονομική παρέμβαση, βάσει ιδίως της αρχής της επικουρικότητας

Η κοινοτική δημοσιονομική παρέμβαση θεωρείται απαραίτητη με την έννοια ότι θα ήταν αδύνατον μόνα τους τα κράτη μέλη να δημιουργήσουν ένα τέτοιο σύστημα πληροφορικής, το οποίο θα πρέπει να λειτουργεί ταυτόχρονα σε όλα τα κράτη μέλη, με απόλυτα ενιαίο και εναρμονισμένο τρόπο. Η Κοινότητα, για να διασφαλίσει την ορθή εκτέλεση αυτού του βασικού όρου, πρέπει επομένως να αναλάβει και να χρηματοδοτήσει όλο το τμήμα που αφορά τη δημιουργία συνδέσμου πληροφορικής μεταξύ των κρατών μελών.

Εξάλλου, αυτό το σύστημα θα μπορεί να υπαχθεί στο "Common Communication Network/Common System Interface", στόχος του οποίου είναι να διαθέτει μία κοινή πλατφόρμα μεταξύ των τελωνειακών και φορολογικών διοικήσεων των κρατών μελών, καθώς και μεταξύ των κρατών μελών και της Επιτροπής που θα επιτρέπει την ταχεία, οικονομική και ευρεία διαβίβαση πληροφοριών, με τα μεγαλύτερα εχέγγυα ασφάλειας. Αυτό το σχέδιο επιτρέπει τη μείωση των δαπανών και του χρόνου για τη λειτουργία νέων συστημάτων, όπως το σύστημα εισαγωγής της πληροφορικής στη διακίνηση και στους ελέγχους των προϊόντων που υπόκεινται στους ειδικούς φόρους κατανάλωσης. Πρέπει να σημειωθεί ότι η πλατφόρμα CCN/CSI χρηματοδοτείται επίσης από το πρόγραμμα Τελωνεία 2002 και FISCALIS.

- Επιλογή των τρόπων παρέμβασης

* ανάλυση των παρόμοιων ενεργειών που πραγματοποιούνται ενδεχομένως σε κοινοτικό ή εθνικό επίπεδο

Παρόμοια ενέργεια πραγματοποιείται επί του παρόντος σχετικά με την εισαγωγή της πληροφορικής στην εξωτερική κοινοτική διαμετακόμιση (NCTS/NΜΣΔ [10]). Στο πλαίσιο αυτής της ενέργειας, στόχος της οποίας είναι η εισαγωγή της πληροφορικής στη διαβίβαση των τίτλων τελωνειακής διαμετακόμισης μεταξύ των τελωνείων της Κοινότητας, η Κοινότητα αναλαμβάνει τη χρηματοδότηση του συνδέσμου που δημιουργείται μεταξύ των κρατών μελών, ενώ τα κράτη μέλη χρηματοδοτούν τις εθνικές εφαρμογές. Εξάλλου, πρέπει να σημειωθεί ότι ορισμένα βασικά μέσα θα είναι μοιρασμένα μεταξύ του NCTS/ΝΜΣΔ και του ηλεκτρονικού συστήματος διακίνησης και ελέγχου των προϊόντων που υπόκεινται σε ειδικούς φόρους κατανάλωσης. Πράγματι, θα είναι δυνατόν να χρησιμοποιηθούν εκ νέου, αφού προσαρμοστούν, ο κατάλογος των τελωνείων, ο κατάλογος όρων και κωδικών, και να εξοικονομηθούν κατ´αυτό τον τρόπο σημαντικά ποσά.

[10] New Common Transit System/Νέο Μηχανογραφημένο Σύστημα Διαμετακόμισης

* παράγωγα αποτελέσματα και παράγοντες διάδοσης

Με το ηλεκτρονικό σύστημα στον τομέα των ειδικών φόρων κατανάλωσης θα περιορισθεί σε μεγάλο βαθμό η απάτη που διαπράττεται κατά τη χρησιμοποίηση του σημερινού συστήματος που βασίζεται στο διοικητικό συνοδευτικό έγγραφο σε χαρτί. Το σύστημα αυτό θα συμβάλει στην εξάλειψη των μορφών απάτης που βασίζονται στη χρησιμοποίηση πλαστών σφραγίδων ή στις εκτροπές φορτίων με προορισμό οικονομικό φορέα άλλον από εκείνον που αναφέρεται στο έγγραφο, και που συχνά ευρίσκεται στο ίδιο κράτος μέλος με το κράτος αναχώρησης.

Εξάλλου, το σύστημα αυτό θα απλουστεύσει σημαντικά τις σημερινές διατυπώσεις που πρέπει να διεκπεραιώσουν οι οικονομικοί φορείς, και θα τους διασφαλίσει την ταχεία και ασφαλή αποδέσμευση της εγγύησής τους, χάρη στην ηλεκτρονική επιστροφή της ειδοποίησης άφιξης του εμπορεύματος στον προορισμό.

- Κύριοι παράγοντες αβεβαιότητας που είναι δυνατόν να επηρεάσουν τα ειδικά αποτελέσματα της ενέργειας.

Πρόκειται καταρχάς για το ανθρώπινο δυναμικό και τους δημοσιονομικούς πόρους που πρέπει να διαθέσουν τα κράτη μέλη προκειμένου να υλοποιήσουν και να αναλάβουν το μέρος της ανάπτυξης και της εγκατάστασης που τους αναλογεί. Ωστόσο, η πρόταση απόφασης του Συμβουλίου την οποία θα συνοδεύει το παρόν δημοσιονομικό δελτίο αποσκοπεί ακριβώς στο να ζητήσει τυπική δέσμευση των κρατών μελών για το σκοπό αυτό.

Ένας δεύτερος παράγοντας αβεβαιότητας εμφανίζεται αυτή τη φορά σε καθαρά τεχνικό επίπεδο. Συγκεκριμένα, το σύστημα, για να αποδώσει τα πλεονεκτήματα που αναμένονται από αυτό, πρέπει να είναι εξ ολοκλήρου διαθέσιμο, 24 ώρες το 24ωρο και 365 ημέρες το χρόνο, με πολύ σύντομο χρόνο αποκατάστασης σε περίπτωση βλάβης, διαφορετικά θα εμποδίσει την ταχύτητα του εμπορίου. Ως εκ τούτου, τα κράτη μέλη πρέπει να καταβάλουν κάθε προσπάθεια για να ανταποκριθούν σε αυτή την ανάγκη, ιδίως όσον αφορά το μέρος που τους αναλογεί. Η μελέτη σκοπιμότητας που έγινε το 1999 παρουσιάζει λύσεις που θα πρέπει να εφαρμοστούν σε εθνικό επίπεδο.

9.3 Παρακολούθηση και αξιολόγηση της ενέργειας

- Δείκτες παρακολούθησης

* έκταση των δραστηριοτήτων που αναπτύχθηκαν

α) Αριθμός συμβάσεων που συνήφθησαν με τις επιχειρήσεις πληροφορικής για την ανάπτυξη και την εγκατάσταση του συστήματος

β) Αριθμός συνεδριάσεων με τα κράτη μέλη και τις χώρες που είναι υποψήφιες για προσχώρηση

γ) Αριθμός σεμιναρίων ενημέρωσης και διαβουλεύσεων, ιδίως με τις ευρωπαϊκές ομοσπονδίες σχετικών οικονομικών φορέων

δ) Αριθμός φυλλαδίων, οδηγών και άλλων μέσων που δημιουργήθηκαν για την εφαρμογή της πολιτικής πληροφόρησης και κατάρτισης

ε) Αριθμός μεταφράσεων εγγράφων

* στόχοι ανάπτυξης και εγκατάστασης

α) Ομάδα δραστηριοτήτων Ι: Απαραίτητες προϋποθέσεις

- Κατάρτιση των καταλόγων αναφοράς

- Ενημέρωση και ενσωμάτωση του καταλόγου των καταχωρημένων φορέων

- Επεξεργασία των λεπτομερειών διαχείρισης και μελέτης των εγγυήσεων

- Επεξεργασία των λεπτομερειών διαχείρισης και μελέτης των συντελεστών ειδικών φόρων κατανάλωσης

β) Ομάδα δραστηριοτήτων ΙΙ: Ηλεκτρονικό δίκτυο του ΔΣΕ

- Λειτουργική προδιαγραφή του συστήματος: περιγραφή της λειτουργικότητας του συστήματος όσον αφορά τις λειτουργικές ενότητες και τις ενότητες διεπαφής

- Τεχνική προδιαγραφή συστήματος: περιγραφή της λειτουργικότητας του συστήματος όσον αφορά τα τεχνικά μέσα και τις διεπαφές τους

- Ανάπτυξη των προβλεπόμενων εξελίξεων των εσόδων: περιγραφή της μορφολογίας των βάσεων δεδομένων, του σχετικού χειρισμού λειτουργίας και των αναμενόμενων αποτελεσμάτων

- Ανάπτυξη μέσων επικύρωσης: λογισμικά μέσα που επιτρέπουν την επικύρωση όλων των διεπαφών που προέρχονται από την τεχνική προδιαγραφή του συστήματος

- Τεχνική αποδοχή του συστήματος: επικύρωση της λειτουργικής αποδοχής εφαρμογής στα κράτη μέλη με μέσα επικύρωσης

- Λειτουργική αποδοχή του συστήματος: επικύρωση των αποτελεσμάτων της τεχνικής αποδοχής του συστήματος με ήδη επικυρωμένα μέσα εφαρμογής, με τη χρησιμοποίηση των προβλεπόμενων τρόπων αποδοχής

- Έκδοση νέου νομοθετικού κειμένου για την εφαρμογή των λεπτομερειών του ηλεκτρονικού δικτύου και του περιεχομένου των προς ανταλλαγή μηνυμάτων.

γ) Ομάδα δραστηριοτήτων ΙΙΙ: Μετέπειτα λειτουργία

- Επεξεργασία της λειτουργίας «οδικοί έλεγχοι»

- Επεξεργασία εφαρμογής που επιτρέπει την αυτόματη αξιολόγηση των κινδύνων

- Επεξεργασία της λειτουργίας «διαχείριση των προειδοποιήσεων»

- Επεξεργασία της λειτουργίας «αυτόματες ανακλήσεις»

- Επεξεργασία της λειτουργίας «στατιστικά στοιχεία»

- Επεξεργασία της λειτουργίας «εξακρίβωσης της διακίνησης και αμοιβαία συνδρομή»

- Επεξεργασία της λειτουργίας «μηνύματα με ελεύθερο τρόπο αποθήκευσης δεδομένων (format)»

- Τρόποι και συχνότητα της προβλεπόμενης αξιολόγησης.

Το πρόγραμμα εισαγωγής της πληροφορικής θα αποτελέσει το αντικείμενο συνεχούς παρακολούθησης, αφενός στα πλαίσια της επιτροπής των ειδικών φόρων κατανάλωσης, όσον αφορά τις νομικές πτυχές, αφετέρου στα πλαίσια της υποεπιτροπής πληροφορικής για τις τεχνικές πτυχές και στα πλαίσια της μόνιμης επιτροπής διοικητικής συνεργασίας όσον αφορά τις δημοσιονομικές πτυχές.

Εξάλλου, θα συνταχθεί ενδιάμεση έκθεση παρακολούθησης της δημιουργίας και εγκατάστασης στο τέλος της υλοποίησης της πρώτης ομάδας δραστηριοτήτων, που περιγράφεται στο παράρτημα της πρότασης απόφασης που συνοδεύει το παρόν δημοσιονομικό δελτίο και στην προηγούμενη παράγραφος αυτής, δηλαδή δυόμισι έτη μετά την έναρξη των εργασιών ανάπτυξης του σχεδίου. Στο μέτρο του δυνατού, η ενδιάμεση αυτή έκθεση θα πρέπει να περιλαμβάνει ήδη στοιχεία που θα επιτρέπουν να καθοριστούν οι λεπτομέρειες και τα κριτήρια αξιολόγησης της λειτουργίας του συστήματος.

Τέλος, μια τελική έκθεση αξιολόγησης θα υποβληθεί στο Ευρωπαϊκό Κοινοβούλιο και στο Συμβούλιο στο τέλος των εργασιών δημιουργίας και εγκατάστασης του συστήματος, κατ' εφαρμογή του άρθρου 8, παράγραφος 2 της πρότασης απόφασης που συνοδεύει το παρόν δημοσιονομικό δελτίο. Αυτή η τελική έκθεση θα πρέπει να περιλαμβάνει τη μέθοδο αξιολόγησης της λειτουργίας του συστήματος.

10. ΔΙΟΙΚΗΤΙΚΕΣ ΔΑΠΑΝΕΣ (ΜΕΡΟΣ A ΤΟΥ ΤΜΗΜΑΤΟΣ III ΤΟΥ ΓΕΝΙΚΟΥ ΠΡΟΫΠΟΛΟΓΙΣΜΟΥ)

10.1. Aνθρώπινοι πόροι

Η πραγματική χρησιμοποίηση των απαραίτητων διοικητικών πόρων θα εξαρτηθεί από την ετήσια απόφαση της Επιτροπής σχετικά με τη χορήγηση των πόρων, αφού ληφθούν κυρίως υπόψη το προσωπικό και τα συμπληρωματικά ποσά που θα έχουν εγκριθεί από την αρμόδια για τον προϋπολογισμό αρχή.

10.2 Επίπτωση στον αριθμό θέσεων απασχόλησης

α) Αρχικό στάδιο των εργασιών: έτος 2003

>ΘΕΣΗ ΠIΝΑΚΑ>

β) Επιχειρησιακό στάδιο των εργασιών : έτη 2004 - 2008

>ΘΕΣΗ ΠIΝΑΚΑ>

Περιγραφή των απαραίτητων θέσεων

Ονομασία // Περιγραφή καθηκόντων

Επικεφαλής προγράμματος // Κατηγορία A. Υπεύθυνος για τη διοίκηση των εργασιών της ομάδας και για το συντονισμό των εργασιών για την οργάνωση, τον προγραμματισμό, τα συμβατικά και δημοσιονομικά θέματα, τον τεχνικό έλεγχο των εφαρμογών, την υποστήριξη.

Άριστη γνώση των εσωτερικών διαδικασιών της Επιτροπής, ιδίως όσον αφορά τις προσκλήσεις υποβολής προσφορών και τον προϋπολογισμό. Ειδικός στην τεχνική της πληροφορικής.

Αναπληρωτής επικεφαλής προγράμματος // Κατηγορία Α. Θα αναπληροί τον επικεφαλής του προγράμματος στα καθήκοντά του. Ίδια περιγραφή καθηκόντων.

Eμπειρογνώμων στους ειδικούς φόρους κατανάλωσης // Κατηγορία Α. Υπεύθυνος για το συντονισμό όλων των θεμάτων των σχετικών με τους ειδικούς φόρους κατανάλωσης στο πλαίσιο της εφαρμογής και της ανάπτυξης, και ιδίως υπεύθυνος για όλα τα νομικά θέματα που συνδέονται με την ανάπτυξη και την εγκατάσταση. Ειδικός στους ειδικούς φόρους κατανάλωσης.

Τεχνικός εμπειρογνώμων // Κατηγορία B. Θα συμμετέχει στις εργασίες λειτουργικής ανάλυσης και θα επικουρεί τις εθνικές διοικήσεις στην πρακτική εφαρμογή του συστήματος.

Τεχνικός εμπειρογνώμων // Κατηγορία Β. Θα μετέχει στις εργασίες καθορισμού των διεπαφών και θα επικουρεί τις εθνικές διοικήσεις στην πρακτική εφαρμογή τους.

Τεχνικός εμπειρογνώμων // Κατηγορία Β. Θα μετέχει στην ανάπτυξη των κοινών τεχνικών προϊόντων.

Τεχνικός εμπειρογνώμων // Κατηγορία Β. Υπεύθυνος για το συντονισμό με τις εθνικές διοικήσεις.

Τεχνικός εμπειρογνώμων // Κατηγορία Β. Υπεύθυνος για το συντονισμό με τις εθνικές διοικήσεις.

Γραμματέας // Κατηγορία C. Θα διοργανώνει τις συνεδριάσεις με τις εθνικές διοικήσεις και θα ετοιμάζει τα απαιτούμενα έγγραφα.

10.3 Συνολική δημοσιονομική επίπτωση του συμπληρωματικού ανθρώπινου δυναμικού

α) αρχικό στάδιο/έτος 2003

(ευρώ)

>ΘΕΣΗ ΠIΝΑΚΑ>

Τα ποσά εκφράζουν το συνολικό κόστος των συμπληρωματικών θέσεων απασχόλησης για το έτος 2002.

β) επιχειρησιακό στάδιο/έτη 2004 - 2008

(ευρώ)

>ΘΕΣΗ ΠIΝΑΚΑ>

Τα ποσά εκφράζουν το συνολικό κόστος των συμπληρωματικών θέσεων απασχόλησης για την περίοδο 2004 - 2008.

10.4 Aύξηση άλλων δαπανών λειτουργίας που απορρέουν από την ενέργεια, ιδίως έξοδα για συνεδριάσεις επιτροπών και ομάδων εμπειρογνωμόνων

(ευρώ)

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες της ενέργειας για την περίοδο 2003- 2008 .